**OBRAZLOŽENJE**

Skraćeno javno savjetovanje određuje se zbog potrebe da Pravilnik o izmjenama Pravilnika o poljoprivrednim i prehrambenim proizvodima, pokvarljivim te proizvodno i tržišno osjetljivim poljoprivrednim i prehrambenim proizvodima (dalje u tekstu: Pravilnik) bude donesen i stupi na snagu u skladu sa zakonskom odredbom, te kako bi se omogućilo adresatima Pravilnika da se prilagodbom informatičke podrške (digitalne trgovačke knjige, prilagodba programskih rješenja) pripreme na njegovu primjenu.

Naime, u skladu s člankom 22. Zakona o izmjenama i dopunama Zakona o zabrani nepoštenih trgovačkih praksi u lancu opskrbe hranom (dalje u tekstu: Zakon) koji je objavljen 14. svibnja 2021. u Narodnim novinama broj 52/2021., te koji je stupio na snagu 1. rujna 2021. propisuje da će Pravilnik donijeti ministar nadležan za poljoprivredu u roku od tri mjeseca od dana stupanja na snagu Zakona. Pravilnik o poljoprivrednim i prehrambenim proizvodima, pokvarljivim te proizvodno i tržišno osjetljivim poljoprivrednim i prehrambenim proizvodima objavljen je 25. kolovoza 2021. u Narodnim novinama broj 93/2021., a stupio je na snagu 2. rujna 2021.

Pravilnik propisuje Popis poljoprivrednih i prehrambenih proizvoda iz članka 2. stavka 1. točke 3., popis pokvarljivih poljoprivrednih i prehrambenih proizvoda iz članka 2. stavka 1. točke 4. te popis proizvodno i tržišno osjetljivih poljoprivrednih i prehrambenih proizvoda iz članka 2. stavka 1. točke 18. Zakona o zabrani nepoštenih trgovačkih praksi u lancu opskrbe hranom („Narodne novine“, br. 117/17. i 52/21.).